Fl-okkażjoni tal-Jum Internazzjonali kontra l-Omofobija, it-Transfobija u l-Bifobija, l-Unjoni Ewropea tfaħħar id-diversità tant għanja tal-bniedem, u d-dritt ta' kull persuna umana li tkun kburija biha nnifisha, li tiddefinixxi l-identità tagħha stess u li tħobb lill-persuna tal-għażla tagħha. Hekk kif id-dinja hija kkonċentrata fuq l-isforzi biex titrażżan il-pandemija COVID-19, aħna niftakru u nenfasizzaw l-isfidi partikolari li jħabbtu wiċċhom magħhom persuni leżbjani, gay, bisesswali, transġeneru u intersesswali (LGBTI) f'ħafna partijiet tad-dinja. Spiss huma jiffaċċjaw stigma, diskriminazzjoni u restrizzjonijiet fl-aċċess għas-servizzi tas-saħħa minħabba liġijiet diskriminatorji u attitudnijiet soċjali negattivi. Għal ħafna persuni LGBTI n-nuqqas ta' appoġġ mill-familja jew mill-komunità jżid il-vulnerabbiltà tagħhom għall-vjolenza, il-qgħad, il-faqar u n-nuqqas ta' saqaf fuq rashom. Nilqgħu d-dikjarazzjoni tal-Kummissarju Għoli għad-Drittijiet tal-Bniedem dwar azzjonijiet immirati meħtieġa biex jipproteġu persuni LGBTI f'nofs pandemija, u nissottolinjaw l-importanza li ssir ħidma id f'id mal-komunitajiet LGBTI fl-ippjanar u l-implimentazzjoni ta' strateġiji nazzjonali kontra l-pandemija. Mhuwiex aċċettabbli li jkomplu jinkisru u jiġu abbużati d-drittijiet tal-bniedem fil-partijiet kollha tad-dinja, mingħajr ebda ġarr tar-responsabbiltà, fuq il-bażi ta' orjentazzjoni sesswali jew identità tal-ġeneru perċepita jew reali. Il-kriminalizzazzjoni tal-orjentazzjoni sesswali u n-nuqqas ta' rikonoxximent ta' identitajiet trans- u intersesswali jwasslu għal stigma u marġinalizzazzjoni ta' persuni LGBTI, filwaqt li jimmultiplikaw l-isfidi li jiffaċċjaw biex ikollhom aċċess ħieles għas-servizzi tas-saħħa. Il-persuni LGBTI huma wkoll vittmi ta' vjolenza u abbuż, hekk kif qed tiżdied il-vjolenza domestika matul il-perijodu ta' kwarantina. Issa, aktar minn qatt qabel, wasal iż-żmien li l-komunità internazzjonali ġġedded l-impenji tagħha biex tiġġieled kontra kull forma ta' vjolenza, diskriminazzjoni, diskors ta' mibegħda u reati ta' mibegħda kontra persuni LGBTI minħabba l-orjentazzjoni sesswali, l-identità tal-ġeneru jew kwalunkwe raġuni oħra. L-UE hija determinata li tiġġieled kontra l-impunità għall-ksur tad-drittijiet tal-bniedem, id-diskriminazzjoni u l-abbużi kontra persuni LGBTI madwar id-dinja. Bit-tnedija mill-Kummissjoni Ewropea tal-Istrateġija l-ġdida għall-Ugwaljanza tal-persuni LGBTI +, l-UE ser tkompli tagħmel progress fil-promozzjoni u l-protezzjoni tad-drittijiet tal-bniedem ta' persuni LGBTI. Ser naħdmu mas-sħab kollha tagħna kemm fl-UE kif ukoll barra, billi ningħaqdu ma' organizzazzjonijiet internazzjonali, is-soċjetà ċivili u d-difensuri tad-drittijiet tal-bniedem fid-difiża tad-drittijiet tal-bniedem ta' persuni LGBTI u fil-promozzjoni tal-ugwaljanza u r-rispett għad-diversità. L-UE u l-Istati Membri tagħha ser iħarsu l-impenji skont il-Linji Gwida tal-UE għall-Promozzjoni u l-Protezzjoni tat-Tgawdija tad-Drittijiet kollha tal-Bniedem minn Persuni LGBTI u l-Linji Gwida tal-UE dwar id-Drittijiet tal-Bniedem għan-Nondiskriminazzjoni fl-Azzjoni Esterna. L-Unjoni Ewropea tfakkar li d-drittijiet tal-bniedem huma lkoll universali, indiviżibbli, interdipendenti u interrelatati. Dan ma nistgħux ninsewh f'dan iż-żmien ta' kriżi globali, u meta nerġgħu lura għal stat ta'' normalità . Nintrabtu li niżguraw li r-rispons tagħna jirrispetta d-dinjità u d-drittijiet tal-bniedem ta' kulħadd mingħajr diskriminazzjoni ta' ebda tip u nitolbu lill-gvernijiet kollha madwar id-dinja biex jagħmlu l-istess. Ħadd ma għandu jitħalla l-art, u l-ebda dritt tal-bniedem ma għandu jiġi injorat.